廖行之
田县尉悲风词
风萧萧兮吹我衣，念故人兮我心孔悲。
飞霞为襜兮彩云为旂，胡徘徊兮耒江之湄。
风萧萧兮吹我裳，念故人兮我心孔伤。
星辰为佩兮明月为璫，胡襄羊兮耒山之阳。
耒山高高兮耒水清清，高者君之气兮清为君之神。
君挟此以生兮不隘以大，胡皎以明兮忽湮以暧。
堂有老兮室有稚，能不抱孙兮乐亲以戏。
子如不暇恤兮亲宁忍忘，孰奋之去兮不少翶翔。
大江之南兮淛江之东，昔与君兮笑言相从。
想丹旐兮埋圭玉於土中，千里泫然兮余独感此悲风。